Omuyimbi Eddy Kenzo. Edrisah Kenzo Musuuza, amanyiddwa nga Eddy Kenzo, muyimbi Munnayuganda era yalondebwa mu mpaka za Grammy mu mwaka gw’enkumi ebbiri mu abiri mu ebiri. Ye mutandisi w'ekibiina ky'abayimbi ekya Big Talent Entertainment. Yafuuka ow'ettutumu mu nsi yonna oluvannyuma lw'oluyimba lwe yafulumya mu nkumi bbiri mu kkumi n’ena lwe yatuuka "Sitya Loss". Oluyimba luno yaluwerekeza akatambi akaalimu abaana b'omu migotteko. Ennyimba ze ze yaakafulumya ziri ku ntambi nnya nga mwe muli Roots mu mwaka gw’enkumi bbiri kkumi na munaana ne Made in Africa mu nkumi bbiri mu abiri mu gumu. Kenzo era awangudde engule eziwerako mu Ggwanga n'ebweru w'eggwanga, omuli ekirabo kya Nickelodeon Kids' Choice Award mu mwaka gw’enkumi bbiri mu kkumi na munaana, ekirabo kya Black Entertainment Television ekimanyiddwa ennyo nga BET Award mu nkumi bbiri mu kkumi n’etaano, n'ebirabo bya All Africa Music Awards. Eddy Kenzo, ng'amannya ge amatuufu ye Edrisah Musuuza yazaalibwa Masaka wano mu Uganda. Maama we yafa wa myaka nga ena oba etaano, era emyaka kkumi n’esatu egyaddirira yagimala ng’okusinga abeera ku nguudo z’e Masaka ne Kampala. Mu kusooka, Kenzo yayagala nnyo okubeera omuzannyi w'omupiira era ne yeegatta ku nkambi ya Masaka Local Council ku myaka mwenda. Oluvannyuma yali agenda kufuna bbasale y’ebyemizannyo agende mu Lubiri Secondary School mu Kampala, kyokka ate n’atamaliriza misomo gye. Kenzo yagenda mu maaso n'okufulumya emiziki emipya mu nkumi bbiri mu kkumi n’ebiri. Mu mwaka gw’enkumi ebbiri mu kkumi n’esatu, yategeka ekivvulu kye ekyasooka mu Kyadondo Rugby Club omwaka ogwo ng'awagira oluyimba, "Kamunguluze". Mu mwezi Gwekkumineebiri mu nkumi bbiri mu kkumi n’etaano, Kenzo yafulumya oluyimba olukulu, "Soraye", okuva ku lutambi lwe Olwokubiri, Zero to Hero. Mu Gwokusatu nkumi bbiri mu kkumi na mukaaga, yagenda okulambula Afirika, n’ayimirira e Kenya, Ivory Coast, Mali, ne mu mawanga amalala. Ku nkomerero y’omwezi ogwo, yafulumya Zero to Hero. Mu mwaka gwa nkumi bbiri kkumi na mukaaga gwonna ogwasigalawo, Kenzo yafuna ekitiibwa ky'okuwandiika ku luyimba lwa Jidenna olwa "Little Bit More", yafulumira ku luyimba lwa Mi Casa olwa "Movie Star", era n'awangula engule ya All Africa Music Award olw'oluyimba lwe olwa "Mbilo Mbilo" lwe yaddamu okuyimba ng’alutambuliza ku olwo olwasooka. Mu Gwokutaano nkumi bbiri kkumi na musanvu, Kenzo yalondebwa okuba omubaka w’ekitongole ky’ebyobulambuzi mu Kenya era n’alondebwa okukola omulimu ogufaananako ng’ogwo mu Uganda omwaka ogwaddako. Mu Gwokusatu omwaka gw’enkumi ebbiri kkumi na mwenda , kyalangirirwa nti Kenzo agenda kubeera ne Triplets Ghetto Kids mu vidiyo y'omuyimbi Omumerika Chris Brown eya "Back to Love" eyali egenda okufuluma mu kiseera ekyo. Mu Gwokuna nkumi bbiri kkumi na mwenda, Kenzo yafulumya oluyimba luno, "Signal" nga luwerekera viidiyo. Kenzo yatongoza ekibiina ky’abazirakisa ekyatuumibwa Eddy Kenzo Foundation. Mu Gatonnya wa nkumi bbiri kkumi na mukaaga, yawandiisa abazannyi b’omupiira mu Uganda, Tonny Mawejje ne Vincent Kayizzi, okuyambako mu kutona ebyetaago eri bannakazadde n'abakozi b'eddwaliro ly’e Masaka. Obulamu bwe: Nga abiri mu mukaaga Ntenvu nkumi bbiri mu kkumi n’ena, Rema Namakula ne Eddy Kenzo baazaala omwana omuwala. Kenzo alina omwana omuwala omulala Maya Musuuza gwe yazaala mu mukyala gwe yalinako emabega. Yakkirizza nti ye kitaawe w’omwana oyo era n’amutuuma Amaal Musuuza. Kenzo ne Rema baayawukana mu makkati ga nkumi bbiri mu kkumi na mwenda era amangu ago Rema n’afumbirwa omusawo we, Doctor Hamza Ssebunnya.